नेपालको इतिहासमा सबैभन्दा ठूलो र शक्तिशाली पार्टी बनेको नेपाल कम्युनिष्ट पार्टी (नेकपा)ले आजभन्दा भोलि आफ्नो दायरा फराकिलो बनाउँदै लैजानुपर्दछ । पार्टीभित्र लोकतान्त्रिक बहस र छलफललाई अझै बढावा दिनुपर्दछ । सरकारमा समेत झन्डै झन्डै दुईतिहाइ बहुमत रहेकाले यसलाई इतिहासमा प्राप्त अवसरका रूपमा ग्रहण गर्दै सरकार र पार्टीलाई जनताको बीचमा अझ बढी स्थापित गर्न नेतृत्वले दायरा फराकिलो पारेर, छाती चौडा पारेर, विधि र प्रक्रिया अंगालेर, सबैको अपनत्व स्थापित हुने गरी छलफलमा सहभागी हुने मौका दिएर निर्णय प्रक्रियालाई अगाडि बढाउनुपर्दछ । सचिवालय बैठकका निर्णय अनुमोदन गर्न केही दिनभित्रै स्थायी कमिटी बैठक बस्नेछ । सो बैठक त्यसको प्रस्थानविन्दु बनोस् ।
